VENDIM
Nr. 190, datë 21.7.2022

MBI LICENCIMIN E SHOQËRISË “NTSP” SHPK, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK, ME VENDNDODHJE NË ZONËN BITINCKË, BILISHT, QARKU KORÇË, ME KAPACITET TË INSTALUAR 2 MW
(Ndryshuar me vendimin nr. 233, datë 30.9.2025)
(I përditësuar)

[bookmark: _GoBack]Në mbështetje të nenit 16, nenit 37, pika 2, germa “a”, dhe nenit 38, pika 1, germa “a”, të ligjit nr. 43/2015 “Për sektorin e energjisë elektrike” i ndryshuar; nenit 4, pika 1, germa “a”, nenit 5, pika 1, germa “a”, nenit 10, pikat 4, 5 dhe 6, dhe nenit 13, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar; si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 21.7.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 1144/4 prot., datë 19.7.2022, “Mbi licencimin e shoqërisë ‘NTSP’ sh.p.k., në veprimtarinë e prodhimit të energjisë elektrike nga centrali fotovoltaik, me vendndodhje në zonën Bitinckë, Bilisht, qarku Korçë, me kapacitet të instaluar 2 MW”,
konstatoi se: 
- Bordi i ERE-s, me vendimin nr. 86, datë 20.4.2022, vendosi të fillojë procedurën për licencimin e shoqërisë “NTSP” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet të instaluar 2000 kW, në zonën Bitinckë–Bilisht, qarku Korçë, për një afat 25-vjeçar.
- Në vijim të kësaj vendimmarrjeje, ERE me shkresën nr. 70/14 prot., datë 22.4.2022, bëri njoftimin në media për fillimin e kësaj procedure dhe në përfundim të afatit të pritjes së komenteve dhe objeksioneve (datë 5.5.2022), nuk rezultoi të kishte të tilla. Ndërsa me shkresën nr. 452/1 prot., datë 27.4.2022, ERE njoftoi shoqërinë për vendimin e bordit nr. 86/2022, duke i evidentuar dhe dokumentacionin e munguar apo të plotësuar pjesërisht nga ky aplikim.
- Duke qenë se nuk u depozitua dokumentacion nga ana e shoqërisë, Bordi i ERE-s, me vendimin nr. 139, datë 6.6.2022, vendosi të refuzojë licencimin e shoqërisë “NTSP” sh.p.k., në veprimtarinë e prodhimit të energjisë elektrike nga centrali fotovoltaik, me kapacitet të instaluar 2000 kW.
- Në të njëjtën datë, pas zhvillimit të mbledhjes së bordit, shoqëria ka depozituar dokumentacion me shkresën e protokolluar në ERE me nr. 452/2 prot., datë 6.6.2022. Në vijim me shkresën e protokolluar në ERE me nr. 452/3 prot., datë 7.6.2022, shoqëria ka depozituar dokumentacion plotësues. 
- ERE, me shkresën nr. 452/4 prot., datë 9.6.2022, ka njoftuar shoqërinë për vendimin e Bordit nr. 139/2022, duke i dhënë asaj dhe udhëzimet përkatëse për riaplikim.
- Referuar përcaktimeve të nenit 10, pikat 5, 6 dhe 7, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” e ndryshuar, pavarësisht se parashikohet e drejta e aplikuesit për paraqitjen e një aplikimi të ri brenda 30 ditëve nga vendimi për mosfillimin e procedurës, dhe bazohet te neni 6, i cili nga ana e tij ka të bëjë me refuzimin e kërkesës për licencim, është e qartë se në këto rrethana kjo e drejtë i njihet aplikuesit dhe në rastet kur është marrë vendimi për refuzimin e kërkesës, pasi kushti thelbësor nuk është procedura në këtë rast, por afati, pra ka të bëjë me gatishmërinë e aplikuesit për t’iu përgjigjur udhëzimeve të dhëna nga ERE brenda 30 ditëve. Shoqëria e ka paraqitur dokumentacionin brenda këtij afati, çka evidenton vullnetin dhe gatishmërinë e saj për të plotësuar sa kërkuar nga ERE. 
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A të rregullores “Për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, e ndryshuar.
- Në zbatim të përcaktimeve të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” e ndryshuar, aplikanti duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal; dokumentacionin teknik për veprimtarinë e prodhimit të energjisë elektrike; si dhe lejet nga institucionet respektive. Sa rezulton nga ky aplikim shoqëria ka përcjellë dokumentacionin si vijon:
- Formati dhe dokumentacioni për aplikim – neni 9, pika 1, germat “a”, “b” dhe “c”. 
- Dokumentacioni juridik, administrativ dhe pronësor – neni 9, pika 2, germat “a”, “b”, “c”, “d”, “e”, “f” dhe “g”. 
- Dokumentacioni financiar dhe fiskal – neni 9, pika 3, germat “a”, “b” “c” dhe “d”. 
- Dokumentacioni teknik për centralin fotovoltaik – neni 9, pika 4.4.1, pika 4.4.2, pika 4.4.3, germat “a”, “b”, “c” dhe “d” dhe pika 4.4.4, germat “a”, “b”, “c” dhe “d”. Plotësuar.
- Leje nga institucione të tjera – neni 9, pika 4.4.5, germat “a” dhe “b”. 
- ERE, në zbatim të nenit 38, pika 1, germa “a”, të ligjit “Për sektorin e energjisë elektrike”, i ndryshuar, dhe nenit 5, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” e ndryshuar, lëshon një licencë për veprimtarinë e prodhimit të energjisë elektrike deri në 30 vjet, por duke qenë se nga Studimi i Fizibilitetit të centralit fotovoltaik 2 MW rezulton se jetëgjatësia e një paneli shkon 25 vjet, atëherë ERE kushtëzohet nga kjo jetëgjatësi në dhënien e afatit maksimal për këtë licencë në veprimtarinë e prodhimit të energjisë elektrike nga centrali fotovoltaik, deri në 25 vjet.
-	 Kontrata e qirasë e depozituar nga shoqëria në lidhje me zonën ku do të shtrihet projekti, ka një afat 20 – vjeçar me të drejtë rinovimi, periudhë kjo që nuk mbulon të gjithë afatin e vlefshmërisë së licencës, ndaj në kuadrin e mbikëqyrjes së veprimtarisë së licencuar, do t’i bëhet me dije shoqërisë që të informojë ERE-n për rinovimin e kontratës ose çdo dokumentacion tjetër që rregullon pronësinë në zonën ku do të zhvillohet projekti.
Për gjithë sa më sipër, Bordi i ERE-s 

VENDOSI:

1. Të licencojë shoqërinë “NTSP” sh.p.k. në veprimtarinë e prodhimit të energjisë elektrike nga centrali fotovoltaik, me vendndodhje në zonën Bitinckë, Bilisht, qarku Korçë, me kapacitet të instaluar 2 MW, për një afat 25-vjeçar.
2. Shfuqizuar.
3. Shfuqizuar.
4. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

